Ta ña‑suu chii tandɨꞌɨ‑ndo kaꞌín tyi chachité yoo ikachín.
Tyi takuan ta chinu cha‑kaꞌan nuu Tutu Ndyoo tyeꞌen:
“Ra‑chachi chiꞌín inakundyaa chiꞌin kuatyi sɨkí.”
Ta vityin kaꞌín chii‑ndo cha‑kuakuvi ityi nuu tyi kɨvɨ kuachinu tuꞌun ta kuachinu iñi‑ndo tyi yúꞌú kuvi ra‑kuu maí.
Ta cha‑ndaa kaꞌín chii‑ndo tyi ñayɨvɨ kiꞌin kuenda chii ra‑kuatyandaꞌí,
kiꞌin kuenda‑chi chií.
Ta ñayɨvɨ kiꞌin kuenda chií,
kiꞌin kuenda‑chi chii ra‑ityandaꞌa chií.
Iꞌya kuvi nuu ikaꞌan Jesús tyi kuanaxikoñaꞌa Judas chii‑ra
Ta nuu indɨꞌɨ ikaꞌan Jesús tuꞌun takuan,
ta indukuiꞌya loko kuñi‑ra,
ta ikaꞌan ndoo‑ra chii ndochaꞌa‑ra,
ta katyi‑ra:
—Cha‑ndaa kaꞌín chii‑ndo tyi iyo minuu‑ndo kuanaxikoñaꞌa chií.
Yukuan ta íyò kuñi‑chi,
ta inandyeꞌe nuu taꞌan‑chi tyi ña‑chito‑chi yoo chii kaꞌan‑ra.
Ta minuu ndochaꞌa Jesús,
ra‑kuñi loko‑ra,
ndyaa‑ra xiin‑ra.
Yukuan ta ichaꞌa Simón Pedro minuu kuꞌva tyi ndukutuꞌun‑ra chii Jesús yoo chii kaꞌan‑ra.
Yukuan ta ikuyatyin‑ka‑ra chii Jesús,
ta indukutuꞌun‑ra chii‑ra,
ta katyi‑ra:
—Sutumañi‑yo,
¿yoo chii kaꞌun?
Ta inakaꞌan Jesús,
ta katyi‑ra:
—Suu‑ra kuvi ra‑kuakuꞌvé paan kuasatyií.
Yukuan ta isatyii Jesús paan,
ta ichaꞌa‑ra chii Judas Iscariote seꞌe Simón.
Ta nuu iyaꞌa ikiꞌin‑ra paan,
ta ikɨꞌvɨ Kuiꞌna chii‑ra.
Yukuan ta ikaꞌan Jesús,
ta katyi‑ra:
—Yatyi‑ka saꞌun cha‑kuñun saꞌun.
Soko ñi‑minuu ra‑ndyaa yuꞌu mesa ña‑ikutuñi iñi naa kuenda kaꞌan‑ra takuan.
Ta iyo‑chi chika iñi tyi chakatyi tyi Judas yɨndaꞌa cha‑yɨꞌɨ xuꞌun,
ta kuñi Jesús tyi kusata‑ra cha‑kumañi nuu kuakoo viko,
a kuꞌva‑ra iin loꞌo xuꞌun chii ñayɨvɨ ndaꞌvi.
Ta nuu iyaꞌa ikiꞌin Judas paan,
ta suu‑ñi kuꞌva yukuan ta iketa‑ra kuaꞌan‑ra,
ta chaikuaa ñayɨ́vɨ́.
Iꞌya kuvi nuu ikaꞌan Jesús tyi kuñi‑yo chii ñayɨvɨ taꞌan‑yo
Yukuan ta nuu iyaꞌa iketa‑ra,
ta ikaꞌan Jesús,
ta katyi‑ra:
—Vityin kuandyeꞌe ñayɨvɨ cha‑kaꞌnu ikuu Seꞌe Rayɨɨ Ra‑ityandaꞌa Ndyoo,
ta kuandyeꞌe‑chi cha‑kaꞌnu ikuu Ndyoo chakatyi‑ra.
Ta tatu chakatyi Seꞌe Rayɨɨ ta kuandyeꞌe ñayɨvɨ cha‑kaꞌnu ikuu Ndyoo,
ta suu‑ñi maa Ndyoo kuasañaꞌa cha‑kaꞌnu ikuu Seꞌe Rayɨɨ,
ta ña‑kuaꞌa‑ka kɨvɨ ta kuasaꞌa‑ra takuan.
Ta ndyoꞌo seꞌe loꞌí,
ña‑kuaꞌa‑ka kɨvɨ kuakundyaí chiꞌin‑ndo.
Ta kuananduku‑ndo chií,
soko tañi kuꞌva ikaꞌín chii ñayɨvɨ judío,
ta takuan tuku kaꞌín chii‑ndo vityin tyi nuu kuakuꞌín,
makuvi kuꞌun‑ndo.
Ta chaꞌí minuu tuꞌun chaa chii‑ndo tyi kuñi‑ndo chii taꞌan‑ndo.
Ta tañi kuꞌva kuñí chii‑ndo,
takuan kuñi‑ndo chii taꞌan‑ndo.
Tyi takuan ta kuakoto tandɨꞌɨ ñayɨvɨ tyi ndochaꞌí kuu‑ndo tyi iyo cha‑kuñi‑ndo chii taꞌan‑ndo.
Iꞌya vachi tuꞌun nuu ikaꞌan Jesús tyi kuakaꞌan Pedro cha‑ña‑nakoto‑ra chii‑ra
Ta ikaꞌan Simón Pedro,
ta katyi‑ra:
—Sutumañi‑yo,
¿indya kuakuꞌun?
Ta inakaꞌan Jesús,
ta katyi‑ra:
—Nuu kuakuꞌín,
makuvi kuꞌun chaté vityin,
soko kuee‑ka,
ta kuakichun chaté.
Ta ikaꞌan Pedro,
ta katyi‑ra:
—Sutumañi‑yo,
¿naku makuvi kuꞌín chaton vityin?
¡Chandyaa tuꞌvé cha‑kúí chakatyun!
Ta inakaꞌan Jesús,
ta katyi‑ra:
—¿Atu chandyaa tuꞌvon kúún chakatyí?
Cha‑ndaa kaꞌín chiun tyi kumañi‑ka cha‑kanachaa stoꞌo,
ta chaikaꞌun uñi ndoyo tyi ña‑nakoton chií.